《宿沓垄柬胡敬萧翀钟祥》
元代·刘崧

夜宿沓垄西，衡茆荫平麓。起视虎鼻峰，岧峣月中绿。

悬岩引列宿，积水带横陆。山鸟时一鸣，回风应虚谷。

庭寒翳华灯，露下响丛竹。朋情遂欢洽，世事伤否蹙。

清游契寤寐，往事成昔宿。北岩有奇石，东园饶佳木。

明当扣萝扃，振舄骋遐瞩。复恐惊尘飞，幽栖未能卜。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。